སེམས་ཁམས་ཀྱི་ཆ་ནས་བཤད་ན།བོད་ཀྱི་རིག་གནས་ནི་མིའི་སེམས་ཁམས་ལ་རྩ་བ་ནས་དོ་སྣང་མི་བྱེད་པའི་རིག་གནས་ཤིག་མ་ཡིན་པར་དེ་ལ་ཞིབ་འཇུག་དཔྱིས་ཕྱིན་པ་གནང་ཡོད་ནའང་།སྤྱིའི་ཆ་ནས་ང་ཚོའི་རིག་གནས་སུ་མིའི་ནང་སེམས་ཀྱི་ཉེ་རིང་ཆགས་སྡང་ནི་དོར་བྱ་དང་སྤང་བྱ་འབའ་ཞིག་ཡིན་པས།དེའི་མཚོན་ཐབས་དང་འབྲི་ཐབས་སོགས་ཚིག་གི་སྒྱུ་རྩལ་ལ་དོ་སྣང་ཆེར་མ་བྱས་པར་མངོན།སེམས་ཁམས་ཞིབ་འབྲི་ཅུང་ཙམ་ཡོད་ཚེ་དེ་ནི་བླ་མ་དང་སངས་རྒྱས་རྗེས་སུ་དྲན་པའི་སེམས་ཀྱི་གདུང་བ་དང་།གཞན་གྱི་སྡུག་བསྔལ་ལ་མི་བཟོད་པའི་སྙིང་རྗེ་དང་འཁོར་བ་ལ་ཞེན་པ་ལོག་པའི་ངེས་འབྱུང་སོགས་ཆོས་ལུགས་དང་འབྲེལ་བའི་དྲང་ཕྱོགས་ཀྱི་སེམས་ཁམས་ཙམ་ལས་ཐུན་མོང་མ་ཡིན་པའི་མི་སྒེར་བ་ཞིག་གི་སེམས་ཁམས་ཀྱི་འགྱུར་བ་དག་མཐོང་མི་ཐུབ།ཐ་ན་དེ་དག་མཚོན་བྱེད་ལ་ཡང་ཚིགས་སུ་བཅད་པའི་སྙན་ངག་གི་རྩོམ་ལུས་མ་གཏོགས་ཚིག་ལྷུག་ཏུ་མཐོང་རྒྱུ་མེད།རྩོམ་རིག་གི་ངོས་ནས་བཤད་ན།དེ་ནི་ཕངས་སེམས་སྐྱེས་པ་ཞིག་རེད།